THRE ตั้งเป้าเบี้ยรับรวมปี 60 โต 8-10% จากปีนี้คาดเข้าเป้าที่ 5.4 พันลบ.
THRE ตั้งเป้าเบี้ยรับรวมปี 60 โต 8-10% จากปีนี้คาดเข้าเป้าที่ 5.4 พันลบ.
2 ธ.ค. 2559

นายโอฬาร วงศ์สุรพิเชษฐ์ ประธานเจ้าหน้าที่บริหาร บริษัท ไทยรับประกันภัยต่อ จำกัด (มหาชน) หรือ THRE เปิดเผยว่า บริษัทฯคาดเบี้ยรับรวมปี 60 จะเติบโต 8-10% หรือมาที่ 6,000 ล้านบาท ขณะที่มองภาพรวมธุรกิจประกันวินาศภัยในปี 60 เติบโต 3-3.5% จากปีนี้ที่เติบโต 1% ซึ่งประเภทธุรกิจที่มีแนวโน้มเติบโตสูง คือ ประกันอุบัติเหตุส่วนบุคคล และ ประกันสุขภาพ
ทั้งนี้ ปกติในช่วง 10 ปีที่ผ่านมาธุรกิจประกันวินาศภัยเติบโตมากกว่าผลิตภัณฑ์มวลรวมภายในประเทศ (GDP) 2 เท่า แต่ในช่วง 2-3 ปีที่ผ่านมาธุรกิจโตน้อย และต่ำกว่า GDP
ส่วนปีนี้ คาดว่าเบี้ยรับรวมจะเติบโตได้ตามเป้าหมายที่ 5,300-5,400 ล้านบาท หลัง 9 เดือนที่ผ่านมาอยู่ที่ 4,000 ล้านบาท ส่วนหนึ่งเป็นการเติบโตจากการรับประกันภัยนาข้าวทั่วประเทศมากกว่า 20 ล้านไร่ เป็นเบี้ยประมาณ 3 พันล้านบาท จากปี 58 อยู่ที่ 1.5 ล้านไร่ นอกจากนี้ยังมีความคาดหวังจากระบบประกันสุขภาพ ของข้าราชการเพิ่มเติมด้วย
สำหรับนโยบายการลงทุนในต่างประเทศ บริษัทจะเน้นไปกลุ่มประเทศกัมพูชา ,ลาว,เมียนมา และเวียดนาม (CLMV) รวมถึงศรีลังกา และ อินโดนีเซีย โดยปัจจุบันที่ประเทศเวียดนามบริษัทได้ร่วมมือกับพันธมิตรท้องถิ่น ซึ่งในขณะนี้อยู่ระหว่างเตรียมเสนอขายผลิตภัณฑ์ ซึ่งตั้งเป้าสัดส่วนของรายได้เบี้ยประกันจากต่างประเทศประมาณ 5-10% ภายในปี 61
“ปัจจุบันบริษัทฯมีอัตราส่วนความเพียงพอของเงินกองทุนที่แข็งแกร่งในระดับ 327% ซึ่งสูงกว่าเกณฑ์ที่คปภ.กำหนดไว้ขั้นต่ำ 140% โดยเพียงพอต่อการขยายธุรกิจทั้งในประเทศ และ ต่างประเทศ อย่างต่อเนื่อง ซึ่งไม่จำเป็นต้องเพิ่มทุน ขณะที่มีพอร์ตการลงทุนของบริษัทฯอยู่ที่ 1 หมื่นล้านบาท แบ่งเป็น พันธบัตร และ เงินฝาก 50% หุ้น กองทุนอสังหาฯ และ อินฟราฟันด์ 30% ที่เหลือเป็นหน่วยลงทุนอื่น ๆ โดยสามารถสร้างผลตอบแทนได้มากกว่า 4% ซึ่งในปี 60 เราก็ยังคงเป้าหมายที่จะลงทุนในรูปแบบนี้ต่อไป”นายโอฬาร กล่าว
                